**Port Louis** je glavni grad i najveća luka na Mauricijusu, državi u Indijskom oceanu. Grad broji 148.638 stanovnika i administrativni je centar distrikta Port Louis.

Geografija
----------

Port Louis leži pored dva zaljeva na sjeverozapadnoj obali otoka Mauricijusa. To su odlične prirodne luke, koje od snažnih uraganskih vjetrova s istoka štiti planinski masiv Port Louis Moka koji se nalazi u zaleđu grada, s najvišim vrhom Le Pouce od 812 m (na kojem je nacionalni park).

Klima
-----

Port Louis ima tropsku klimu po Köppenovoj klasifikaciji klime, s dugom sezonom kiša i kratkom sušnom sezonom. Najviše kiše padne od decembra do aprila kada prosječno pada preko 100 mm oborina svakog mjeseca, od maja do augusta pada nešto manje kiše (oko 60 mm), a od septembra do novembra nastupa suha sezona. Zbog tog ima primjetan raspon prosječnih temperatura, nahladnije je sredinom godine, kad je oko 24 °C, a najvruće za sezone kiša kad su prosječne temperature oko 30 °C.

| **Klimatološki medijani za Port Louis** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Srednji maksimum (°C) | 30 | 29 | 29 | 28 | 26 | 24 | 24 | 24 | 25 | 27 | 28 | 29 | **27** |
| Srednji minimum (°C) | 23 | 23 | 22 | 21 | 19 | 19 | 17 | 17 | 18 | 19 | 19 | 22 | **18** |
| Precipitacija (mm) | 216 | 198 | 221 | 127 | 97 | 66 | 58 | 64 | 36 | 41 | 46 | 117 | **1 287** |
| *Izvor:*  |

Historija
---------

Port Louis su osnovali Francuzi oko 1736. kao međustanicu za brodove koji su plovili oko Rta dobre nade na putu za Aziju i Evropu. Britanci su okupirali otok i grad za vrijeme Napoleonskih ratova (1800–1815) jer je on bio strateški važan za osiguranje kontrole plovidbe po Indijskom oceanu. Otvaranje Sueskog kanala 1869. bilo je loše za luku jer su ga od tada brodovi zaobilazili. Luka je ponovno živnula kad je Sueski kanal zatvoren od 1967. do 1975. godine, zbog čega je luka modernizirana kasnih 1970-ih. Grad se razvio kao eksportno-importna luka za sva dobra za arhipelag. Nekadašnji glavni izvozni artikl, šećerna trska, oko kojeg se vrtila sva ostočka ekonomija, danas je zamjenjena proizvodnjom tekstila i razvojem turizma.

Znamenitosti
------------

Promenada uz more - Caudan (luksuzni dio grada
Gužva u trgovačkom centru grada
Port Louis ima očuvane brojne objekte iz kolonijalnog perioda. Najpoznatiji od njih je Aapravasi Ghat (imigracioni logor na periferiji grada) izgrađen od 1849. do 1857. godine koji je 2004. uvršten na UNESCOvu listu mjesta svjetske baštine u Africi. Gradom dominira stara tvrđava La Citadela iz 1838. godine, izgrađena na brežuljku u samom središtu. Jedna od većih atrakcija grada je hipodrom Champ de Mars iz 1812. i nacionalni derbi koji se održava na njemu. Ostale poznate destinacije su policijske kasarne poznate kao Les Casernes, Naučni centar Rajiv Gandhi, anglikanska i rimokatolička katedrala, Prirodoslovni muzej, Umjetnička galerija i Palača vlade.

Privreda i transport
--------------------

Pogled na grad s mora
Privredom grada dominira luka, koju su izgradili Francuzi zbog njena odlična položaja. To je najveća kontejnerska luka u Indijskom oceanu, koja može prihvatiti kontejnerske brodove četvrte i pete generacije, u Subsaharskoj Africi to može još jedino luka u Cape Townu. Pored luke u gradu ima i industrijskih pogona za proizvodnju odjeće, tekstila, kemikalija, plastičnih masa, i farmaceutskih proizvoda. Turizam također postaje važna grana ekonomije, naročito od 1990-ih. kada je izgrađen luksuzni kvart Caudan Riva. Port Louis je i važni bankarsko-financijski centar tog dijela Afrike, drugi po važnosti nakon Johannesburga, tako da je jedan od gradova s najvišim dohodkom po stanovniku u Africi. Između 1860. i 1960. otok je imao željezničku mrežu, koja je napuštena zbog razvoja cestovnog prometa, a danas se razmišlja da se obnovi zbog sve zagušenijeg prometa po cestama i da postane metro.

Obrazovanje
-----------

U gradu se nalazi Univerzitet Mauricijus, osnovan 1965. i Istraživalački institut za šećer iz 1953. u kvartu Réduit, grad ima nekoliko knjižnica i više odgojno-obrazovnih ustanova.

Gradovi prijatelji
------------------

* Indija Ahmedabad
* Francuska Saint-Malo
* Kanada Quebec

Panorama luke Port LouisaPanorama luke Port Louisa

Izvori
------

1. 1 2  „*Mauritius: Regions & Towns*" (engleski). Citypopulationde. Pristupljeno 12. 1. 2012.
2. 1 2 3 4 5 6  „*Port Louis*" (engleski). Encyclopædia Britannica. Pristupljeno 12. 1. 2012.
3. ↑  „*Average Conditions Port Louis*". BBC Weather. Pristupljeno 12. 1. 2012.
4. ↑  „*Aapravasi Ghat*" (engleski). UNESCO. Pristupljeno 12. 1. 2012.

Vanjske veze
------------

***Port Louis*** na Wikimedijinoj ostavi

* *Port Louis*, na portalu Mauritius accommodation ()
* *Port Louis* na portalu Encyclopædia Britannica ()

| * p
* r
* u
Glavni gradovi afričkih država |
| --- |
| 

Abidjan, *Obala Slonovače*  **•** 
Abuja, *Nigerija*  **•** 
Accra, *Gana*  **•** 
Adis Abeba, *Etiopija*  **•** 
Alžir, *Alžir*  **•** 
Antananarivo, *Madagaskar*  **•** 
Asmara, *Eritreja*  **•** 
Bamako, *Mali*  **•** 
Bangui, *Centralnoafrička Republika*  **•** 
Banjul, *Gambija*  **•** 
Bissau, *Gvineja Bisau*  **•** 
Bloemfontein (sjedište sudske vlasti), *Južnoafrička Republika*  **•** 
Brazzaville, *Republika Kongo*  **•** 
Bujumbura, *Burundi*  **•** 
Cape Town (sjedište zakonodavne vlasti), *Južnoafrička Republika*  **•** 
Conakry, *Gvineja*  **•** 
Cotonou (de facto), *Benin*  **•** 
Dakar, *Senegal*  **•** 
Dar es Salaam (administracija), *Tanzanija*  **•** 
Dodoma, *Tanzanija*  **•** 
Djibouti, *Džibuti*  **•** 
Džuba, *Južni Sudan*  **•** 
Freetown, *Sijera Leone*  **•** 
Gaborone, *Bocvana*  **•** 
Harare, *Zimbabve*  **•** 
Jamestown, *Sveta Helena*  **•** 
Kairo, *Egipat*  **•** 
Kampala, *Uganda*  **•** 
Kartum, *Sudan*  **•** 
Kigali, *Ruanda*  **•** 
Kinshasa, *Demokratska Republika Kongo*  **•** 
Libreville, *Gabon*  **•** 
Lilongwe, *Malavi*  **•** 
Lobamba (kraljevski i zakonodavni glavni grad), *Esvatini*  **•** 
Lomé, *Togo*  **•** 
Luanda, *Angola*  **•** 
Lusaka, *Zambija*  **•** 
Malabo, *Ekvatorijalna Gvineja*  **•** 
Mamoudzou, *Mayotte*  **•** 
Maputo, *Mozambik*  **•** 
Maseru, *Lesoto*  **•** 
Mbabane (upravni grad), *Esvatini*  **•** 
Mogadiš, *Somalija*  **•** 
Monrovia, *Liberija*  **•** 
Moroni, *Komori*  **•** 
Nairobi, *Kenija*  **•** 
N'Djamena, *Čad*  **•** 
Niamey, *Niger*  **•** 
Nouakchott, *Mauritanija*  **•** 
Ouagadougou, *Burkina Faso*  **•** 
Port Louis, *Mauricijus*  **•** 
Porto-Novo, *Benin*  **•** 
Praia, *Zelenortska Republika*  **•** 
Pretoria (službeni), *Južnoafrička Republika*  **•** 
Rabat, *Maroko*  **•** 
São Tomé, *Sao Tome i Principe*  **•** 
Tripoli, *Libija*  **•** 
Tunis, *Tunis*  **•** 
Victoria, *Sejšeli*  **•** 
Windhoek, *Namibija*  **•** 
Yamoussoukro (službeni), *Obala Slonovače*  **•** 
Yaoundé, *Kamerun*
 |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 128993813
* LCCN: n79090018
* GND: 4116066-6

 |